1Huna shubonekana shiiloleelo shitaale u ng'wigulu: nkima azwalile liimi, al'u ku silili, u ku mhambala jakwe gwaliko ng'weji; lelo u ku ntwe wali na ngikili ya sonda ikumi n'ibili. 2Niyo wali nda; kuhayimanila wandya kulijiwa busungu, nguno likashika i likanza lya kubyala. 3Na shiiloleelo shingi shilonga u ng'wigulu, Lishing'weng'we lyaza itaale, lyali na mitwe mpungati na mapembe ikumi; a ha mitwe yalyo jaliho ngikili mpungati. 4U nkila gwalyo guyooleleja selusi imo ya Sonda ja ng'wigulu, lyujiponeja mu si. Huna i lyoi i Lishing'weng'we lyenilo lyung'wimiila u ku butongi bokwe u nkima uyo wali hihi kubyala, giki ulu alabyale linumbulije kungabbula u Ng'wana wakwe! 5Ubyala Ng'wana ngosha uyo akugadiima pye a mahanga na nangha gwa chuma; haho na haho u Ng'wana wakwe ng'wenuyo uhwehulwa utwalwa kuli Mulungu, kwIsumbi lyakwe lya butemi. 6Hama u wei u nkima upeelela kwitogolo, uukikala kwipandi ilebe wali wabeegejiwa na Mulungu, giki bananghane kwenuko ikanza lya shiku shihumbi na magana abili na makumi atandatu. 7Bukabuuka bulugu u ng'wigulu, u Mikaeli na a bamalaika bakwe buulwa nalyo i Lishing'weng'we; nalyo i Lishing'weng'we lyuulwa nabo, lili na bamalaika balyo. 8Aliyo litapyenile, nu wikalo wabo u ng'wigulu batabupandikile hangi. 9I Lishing'weng'we i litaale lyenilo lyuponyiwa, i Liyoka lya kale na kale, ilo likitanagwa Lyanishi na Lishetani, Ilemba-lembi lya si ngima; lyuponejiwa mu si hamo na a bamalaika balyo! 10Huna niigwa ilaka itaale u ng'wigulu lilihaya giki, "I haha wilonga u bupiji, nu budula nu busugi bo ng'wa Mulungu wise, nu butaale bo ng'wa Kilisto wakwe; nguno waponyiwa u muuji wa badugu bise, uyo akababuulaga kuli Mulungu wise liimi na bujiku. 11Bampyenaga kulwa mininga ga Ng'wana wa Ngholo, na kulwa mhayo gwa bukaaniji wabo; na hangi nguno batabusaatilwe u bupanga wabo nuulu kushisha mu kucha. 12Ali luulu, u bebe igulu yegaga; na a bing'we abo mukwikalaga mo. Aliyo a bing'we si na nyanza ng'wagwilwa makoye, nguno wang'wikiila u ng'wanishi; nuwe apelanile no, iki amanile giki ali n'ikanza iguhi duhu!" 13I Lishing'weng'we aho lyabona giki lyaponyiwa mu si lyung'wihuutiila u nkima uyo akabyala Ng'wana ngosha. 14Aliyo u nkima ng'wenuyo winhwa manana abili ga mbeshi nhaale, ulala ajile kwipandi lyakwe kwitogolo, kujulishiwa ikanza na makanza na nusu y'ikanza, alyingile i Liyoka. 15Nalyo i Liyoka lyuswa minzi kufuma mu nomo gwalyo; gubiza giti mongo u ku numa yakwe u nkima ng'wenuyo, giki apulwe limongo. 16Aliyo i si nayo yungunaana u nkima, nguno ikatanduka yulekana, yugumila u mongo uyo likaguswa i liyoka kufuma mu nomo gwalyo. 17Akalipelanya no u nkima i Lishing'weng'we lyenilo, lyubuuka lijile kwilwisha bulugu na a baana bakwe abo bataali baliho, abo bashidimile i shilagilo sha ng'wa Mulungu, nu bukaaniji bo ng'wa Yesu bali nabo.
Copyright
Learn More
bem_Latn zho_Hant eng_Latn